Karl Robert Johansen

Karl Robert Johansen (1943–2019) var en færøysk sjømann, fagforeningsleder og politiker. Han var medlem av Lagtinget fra 1994 til 1996 og våren 1998, først for Verkamannafylkingin, senere Javnaðarflokkurin.

 Biografi 
Han kom fra et fiskerhjem på Strendur og hadde hele sitt yrkesliv på sjøen. I 1977 ble han formann i det lokale arbeiderlaget, tilsluttet Føroya Arbeiðarafelag. Han var medlem av hovedstyret i Føroya Arbeiðarafelag fra 1981 til 1985 og fra 1994 til 1996.

Johansen var medlem av kommunestyret i Sjóvar kommuna fra 1981 til 1984. Han tilhørte den delen av fagbevegelsen som brøt med Javnaðarflokkurin under bankkrisen på Færøyene tidlig i 1990-årene og dannet Verkamannafylkingin. Johansen ble varamann for Verkamannafylkingin fra Eysturoy etter lagtingsvalget i juli 1994 og møtte fast for Óli Jacobsen fra juli 1994 til januar 1996. Johansen satt i Lagtingets fiskeri-, skatte- og miljøkomiteer. Johansen møtte på nytt fra mars til mai 1998, men gikk i mars tilbake til sitt gamle parti. Han stilte som kandidat for Javnaðarflokkurin ved lagtingsvalget i april 1998, men ble ikke valgt.

Han var gift med Jóhanna, født Danielsen. Deres sønn Artur Johansen har vært borgermester i Sjóvar kommuna.

 Referanser 

Kategori:Færøyske lagtingsmedlemmer
Kategori:Færøyske sjøfolk
Kategori:Personer fra Strendur
Kategori:Portal:Færøyene/artikler